Forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på kulturområdet

(forelagt af Kommissionen)

BEGRUNDELSE

Indledning

Foruden traktatens bestemmelser om unionsborgerskab peges der i en række nyere meningstilkendegivelser på behovet for at fremme et aktivt medborgerskab, navnlig på kulturområdet:

* I Kommissionens hvidbog om nye styreformer slås der til lyd for, at borgerne skal deltage i alt fra udformningen til gennemførelsen af politikkerne, og at civilsamfundet og de organisationer, der indgår i det, skal inddrages.

* I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne, og navnlig de unge, kan bringes nærmere på det europæiske projekt og de europæiske institutioner.

* Kulturministrene fremhævede i Rådets resolution af 14. november 1991 om europæiske kulturelle net den betydningsfulde rolle, som net af kulturelle organisationer kan spille i det kulturelle samarbejde i Europa, og de var enige om at tilskynde til, at kulturelle organisationer i deres lande deltager aktivt i det ikke-statslige samarbejde på europæisk plan.

Baggrund

Via to budgetposter i budgettets del A har der i en årrække været ydet støtte til fremme af organer, der er aktive på europæisk plan på kulturområdet og til foranstaltninger på kulturområdet:

* Konto A-3015 samfinansierer driftsudgifterne for Det Europæiske Kontor for Mindre Anvendte Sprog og for oplysnings- og dokumentationscentrene Mercator.

* Via konto A-3035 ydes der støtte til europæisk og international bevarelse af de nazistiske koncentrationslejre som historisk minde.

* Konto A-3042 samfinansierer driftsudgifterne for organisationer af europæisk kulturel interesse.

Det Europæiske Kontor for Mindre Anvendte Sprog og oplysnings- og dokumentationscentrene Mercator forestår bl.a. følgende aktiviteter:

* at være repræsentant for og give oplysning til samfund for regionale sprog og mindretalssprog i Den Europæiske Union

* at støtte forskning og oplysningsvirksomhed vedrørende lovgivning, undervisning og medier.

De organisationer af europæisk kulturel interesse, som EU støtter, har bl.a. følgende aktiviteter:

* at være repræsentant for de berørte parter på fællesskabsplan

* at formidle oplysninger om Fællesskabets indsats

* at etablere europæiske netværk for kulturorganisationer.

De foranstaltninger, der ydes tilskud til med henblik på bevarelse af de nazistiske koncentrationslejre som historisk minde, har til formål at bevare de vigtigste steder og arkiver i forbindelse med deportationer, som symboliseret ved mindesmærkerne ved de tidligere koncentrationslejre, og til bevarelse af minderne om ofrene på stederne.

Støtten er blevet ydet uden et retsgrundlag via budgetposter, der er opført under Kommissionens driftsudgifter til administration.

Formål

Vedtagelsen af Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1] og beslutningen om at udarbejde Kommissionens budgetstruktur efter ABB-metoden (Activity Based Budgeting) indebærer, at der udarbejdes basisretsakter for en række tilskud, der tidligere blev finansieret på grundlag af bevillinger i budgettets del A (administrative bevillinger) under sektionen om Kommissionen (sektion III).

[1] EFT L 248 af 16.9.2002, s. 1.

Målet med denne afgørelse er derfor at fastsætte en basisretsakt om ydelse af tilskud til fremme af organer, der er aktive på europæisk plan på kulturområdet, og støtte til enkeltforanstaltninger på kulturområdet, for en periode på fem år (2004-2008).

Kommissionen har offentligt givet tilsagn om, at tilskud, der hidtil har været finansieret over del A, skal have et retsgrundlag, nemlig i en erklæring, der blev afgivet i forbindelse med godkendelsen af den nye finansforordning. I erklæringen hedder det, at "Europa-Parlamentet og Rådet noterer sig, at Kommissionen agter at forelægge et forslag til rammeforordning, hvori de samlede kriterier for udvælgelse og ydelse af driftstilskud til de organer, som er omhandlet i artikel 108, stk. 1, litra b), kan fastsættes".

Retsgrundlag

Forslagets retsgrundlag er EF-traktatens artikel 151, hvor det hedder, at Fællesskabet skal bidrage til, at medlemsstaternes kulturer kan udfolde sig, idet det respekterer den nationale og regionale mangfoldighed og samtidig fremhæver den fælles kulturarv. Den procedure, der skal anvendes, er den, der er fastsat i traktatens artikel 251: Afgørelsen skal vedtages (enstemmigt) ved den fælles beslutningsprocedure af Europa-Parlamentet og Rådet efter forslag fra Kommissionen.

Budgetmæssige konsekvenser

Da forslaget i alt væsentligt beror på, at der teknisk set er behov for et retsgrundlag for støtte, som hidtil har manglet et sådant retsgrundlag, er de beløb, det vedrører, stort set baseret på de beløb, der ydes over EU-budgettet for 2003.

Det foreslåede beløb udgør i alt 30,920 mio. EUR.

Gennemgang af artiklerne

I artikel 1 fremlægges formålet med programmet, nemlig støtte til organer, der er aktive på europæisk plan, og til enkeltforanstaltninger på kulturområdet.

I artikel 2 fastsættes betingelserne for deltagelse i programmet, og der henvises til bilaget, hvor der gøres nærmere rede for de tre emneområder, programmet består af:

* driftstilskud til Det Europæiske Kontor for Mindre Anvendte Sprog og til oplysnings- og dokumentationscentrene Mercator

* driftstilskud til organisationer af europæisk kulturel interesse

* tilskud til bevarelse af de nazistiske koncentrationslejre som historisk minde.

I artikel 3 henvises til bilagets bestemmelser om udvælgelse af tilskudsmodtagere under programmet. Det fastsættes, at driftstilskuddene til organisationer af europæisk kulturel interesse og tilskuddene til indsatsen for at bevare de nazistiske koncentrationslejre som historisk minde ydes på grundlag af årlige indkaldelser af forslag. Hvad førstnævnte angår fastsættes det endvidere, hvordan der kan tages højde for, at budgetmyndigheden evt. yder støtte til modtagere med navns nævnelse.

I artikel 4 henvises til bilagets bestemmelser om betingelserne for ydelse af tilskud.

I artikel 5 fastsættes programmets finansieringsrammer til 30,920 mio. EUR for perioden 2004-2008.

Bestemmelserne om midtvejs- og slutevaluering af programmet og om forlængelse af det findes i artikel 6.

2003/0115 (COD)

Forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på kulturområdet

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 151, stk. 5,

under henvisning til forslag fra Kommissionen [2],

[2] EFT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [3],

[3] EFT C [...] af [...], s. [...].

under henvisning til udtalelse fra Regionsudvalget [4],

[4] EFT C [...] af [...], s. [...].

efter proceduren i traktatens artikel 251 [5], og

[5] EFT C [...] af [...], s. [...].

ud fra følgende betragtninger:

(1) Ifølge traktaten skal Fællesskabet arbejde hen imod en stadig snævrere sammenslutning mellem de europæiske folk og bidrage til, at medlemsstaternes kulturer kan udfolde sig, idet det respekterer den nationale og regionale mangfoldighed og samtidig fremhæver den fælles kulturarv.

(2) I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne kan bringes nærmere på det europæiske projekt og de europæiske institutioner.

(3) Kulturministrene fremhævede i Rådets resolution af 14. november 1991 om europæiske kulturelle net [6] den betydningsfulde rolle, som net af kulturelle organisationer kan spille i det kulturelle samarbejde i Europa, og de var enige om at tilskynde til, at kulturelle organisationer i deres lande deltager aktivt i det ikke-statslige samarbejde på europæisk plan.

[6] EFT C 314 af 5.12.1991, s. 1.

(4) Konto A-3042 i De Europæiske Fællesskabers almindelige budget for 2003 og for de foregående budgetår er øremærket til støtte til organisationer af europæisk kulturel interesse.

(5) Som opfølgning på Europa-Parlamentets beslutninger om regionale sprog og kulturer har EU udviklet en indsats til fremme og bevarelse af den sproglige mangfoldighed i EU for at bevare sprogene som et element i Europas levende kulturarv.

(6) På foranledning af Europa-Parlamentet har Kommissionen siden 1982 ydet støtte til et organ, der arbejder uden fortjeneste for øje, Det Europæiske Kontor for Mindre Anvendte Sprog, der er organiseret i et netværk af nationale udvalg, der er aktive i medlemsstaterne, og siden 1987 til oplysnings- og dokumentationsnettet Mercator. Disse organer arbejder for virkeliggørelsen af et mål af generel europæisk interesse: Det Europæiske Kontor for Mindre Anvendte Sprog repræsenterer alle samfund i EU med et regionalt sprog eller mindretalssprog, og det varetager formidling af oplysning om europæiske forhold til de pågældende samfund. Oplysnings- og dokumentationsnettet Mercator samler og formidler på europæisk plan oplysninger om tre centrale aspekter ved fremme af regionale sprog og mindretalssprog: uddannelse, lovgivning og medier.

(7) Konto A-3015 i De Europæiske Fællesskabers almindelige budget for 2003 og for de foregående budgetår er øremærket til støtte til de to nævnte organer.

(8) Europa-Parlamentet vedtog den 11. februar 1993 en beslutning om europæisk og international bevarelse af de tidligere nazistiske koncentrationslejre som historiske mindesmærker [7].

[7] EFT C 72 af 15.3.1993, s. 118.

(9) Konto A-3035 i De Europæiske Fællesskabers almindelige budget for 2003 og for de foregående budgetår er øremærket til støtte til nazistiske koncentrationslejre som historisk minde.

(10) I henhold til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [8], i det følgende benævnt finansforordningen, skal disse eksisterende støtteforanstaltninger have et retsgrundlag.

[8] EFT L 248 af 16.9.2002, s. 1.

(11) Europa-Parlamentet, Rådet og Kommissionen har i forbindelse med vedtagelsen af finansforordningen forpligtet sig til sørge for, at retsgrundlaget kan træde i kraft fra regnskabsåret 2004.

(12) Det er nødvendigt at sikre en passende stabilitet og kontinuitet i bevillingerne i henhold til den nye finansforordning til institutioner, som Fællesskabet har ydet støtte til gennem en årrække.

(13) Eventuel finansiering, der ikke hidrører fra Fællesskabet, men fra statsmidler, skal være i overensstemmelse med traktatens artikel 87 og 88.

(14) I denne afgørelse fastlægges der for programmets samlede varighed en finansieringsramme, der udgør det primære referencegrundlag for budgetmyndigheden som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [9].

[9] EFT C 172 af 18.6.1999, s. 1.

(15) Støtten i henhold til denne afgørelse bør ydes under nøje overholdelse af nærhedsprincippet og proportionalitetsprincippet -

TRUFFET FØLGENDE AFGØRELSE:

Artikel 1 - AProgrammets formålP

1. Ved denne afgørelse fastlægges et EF-handlingsprogram for støtte til organer, der er aktive på europæisk plan på kulturområdet.

2. Programmets generelle formål er at støtte de pågældende organers aktiviteter.

Aktiviteterne under dette program

a) fremgår af et løbende arbejdsprogram fra et organ, der arbejder for virkeliggørelsen af et mål af generel europæisk interesse på kulturområdet eller et mål, der indgår i Den Europæiske Unions politik på dette område, eller

b) er enkeltforanstaltninger på kulturområdet.

Aktiviteterne skal bl.a. bidrage til eller kunne bidrage til udviklingen og gennemførelsen på fællesskabsplan af politikken og samarbejdsforanstaltningerne på kulturområdet.

3. Dette program gennemføres i perioden 1. januar 2004 - 31. december 2008.

Artikel 2 - AAdgang til programmeto

Et organ skal, for at være berettiget til tilskud, overholde bestemmelserne i bilaget og opfylde følgende kriterier:

a) det skal være en uafhængig juridisk person, der arbejder uden fortjeneste for øje, som primært er aktiv på kulturområdet, og hvis formål er rettet mod offentlighedens interesse

b) det skal have eksisteret retsgyldigt i mere end to år og have fået sit årsregnskab for de to foregående år godkendt af en autoriseret revisor

c) dets aktiviteter skal bl.a. være i overensstemmelse med grundprincipperne i EF-indsatsen på kulturområdet og ligge inden for de prioriterede områder, der opstilles i bilaget.

Artikel 3 - [Udvælgelse af modtagere]

1. Ved ydelse af et driftstilskud i henhold til det løbende arbejdsprogram fra et organ, der arbejder for virkeliggørelsen af et mål på kulturområdet af generel europæisk interesse eller et mål, der indgår i Den Europæiske Unions politik på kulturområdet, skal de samlede kriterier, der er anført i bilaget, overholdes.

2. Ved ydelse af et tilskud til en foranstaltning inden for rammerne af programmet skal de samlede kriterier, der er anført i bilaget, overholdes. Foranstaltningerne udvælges på grundlag af en indkaldelse af forslag.

Artikel 4 - [Ydelse af tilskuddet]

Tilskud, der ydes under programmets forskellige aktioner, skal være i overensstemmelse med bestemmelserne i den relevante del af bilaget.

Artikel 5 - [Finansielle bestemmelser]

1. Finansieringsrammen for gennemførelsen af programmet udgør 30,920 mio. EUR for perioden omhandlet i artikel 1, stk. 3.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 6 - [Opfølgning og evaluering]

1. Senest den 31. december 2007 forelægger Kommissionen Europa-Parlamentet og Rådet en rapport om gennemførelsen af dette program og fremsætter eventuelt forslag til ændringer med henblik på at videreføre eller indstille programmet.

Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og overordnet set sammenhængende, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen (ud fra i hvor høj grad målene i artikel 1 og i bilaget er nået).

2. Europa-Parlamentet og Rådet afgør i overensstemmelse med traktaten, om programmet skal videreføres efter den 1. januar 2009. Inden Kommissionen fremsætter forslag herom, får den foretaget en ajourføring af den eksterne evaluering af programmet, og den tager hensyn til resultaterne af denne evaluering i forslaget.

Kommissionen forelægger senest den 31. december 2009 Europa-Parlamentet og Rådet en rapport om gennemførelsen af dette program. I rapporten beskrives bl.a. resultaterne af den eksterne evaluering og de resultater, som modtagerne har opnået, navnlig med hensyn til effektiviteten (enkeltvis og tilsammen) af de foranstaltninger, støttemodtagerne har gennemført, for så vidt angår gennemførelsen af de mål, der er fastsat i artikel 1 og i bilaget.

Artikel 7 - [Ikrafttrædelse]

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den U....

På Europa-Parlamentets vegne På Rådets vegne

Formand Formand

[...] [...]

BILAG

1. AKTIVITETER, DER YDES TILSKUD TIL

Det generelle mål, jf. artikel 1, tager sigte på at styrke Fællesskabets indsats på kulturområdet og gøre den mere effektiv, ved at der ydes støtte til organer, der er aktive på europæisk plan på dette område.

Støtten kommer til udtryk som følgende to former for tilskud:

- et driftstilskud til samfinansiering af udgifterne i forbindelse med et løbende arbejdsprogram fra et organ, der arbejder for virkeliggørelsen af et mål af generel europæisk interesse på kulturområdet eller et mål, der indgår i Den Europæiske Unions politik på dette område (emneområde 1 og 2), eller

- tilskud til samfinansiering af en enkeltforanstaltning på kulturområdet (emneområde 3).

Organernes aktiviteter, der bidrager til styrkelse og effektivisering af Fællesskabets indsats på kulturområdet, er bl.a. følgende:

- at være repræsentant for de berørte parter på fællesskabsplan

- at formidle oplysninger om Fællesskabets indsats

- at etablere europæiske netværk for kulturorganisationer

- at være repræsentant for og give oplysning til samfund for regionale sprog og mindretalssprog i Den Europæiske Union

- at støtte forskning og oplysningsvirksomhed vedrørende lovgivning, undervisning og medier

- at bevare de vigtigste steder og arkiver i forbindelse med deportationer, som symboliseret ved mindesmærkerne ved de tidligere koncentrationslejre, og at bevare minderne om ofrene på stederne.

2. GENNEMFØRELSE AF DE AKTIVITETER, DER YDES TILSKUD TIL

De aktiviteter, som gennemføres af de organer, der kan ydes EF-tilskud til i henhold til programmet, henhører under et af følgende emneområder:

2.1. Emneområde 1: løbende aktiviteter under følgende organer, der arbejder for virkeliggørelsen af et mål af generel europæisk interesse på kulturområdet:

- Det Europæiske Kontor for Mindre Anvendte Sprog

- centre i Mercator-nettet.

2.2 Emneområde 2: løbende aktiviteter, der gennemføres af andre organer, der arbejder for virkeliggørelsen af et mål af generel europæisk interesse på kulturområdet eller et mål, der indgår i Den Europæiske Unions politik på dette område.

Der kan ydes et årligt driftstilskud til gennemførelsen af det løbende arbejdsprogram for en organisation eller et netværk, der arbejder til gavn for den europæiske kultur og samarbejdet i kultursektoren, og som bidrager til udvikling af det kulturelle liv og kulturforvaltningen.

2.3 Emneområde 3: Foranstaltninger til fremme af bevarelsen af de vigtigste steder og arkiver i forbindelse med deportationer, som symboliseret ved mindesmærkerne ved de tidligere koncentrationslejre, og bevarelsen af minderne om ofrene på stederne.

3. UDVÆLGELSE AF MODTAGERE

Hvad angår programmets emneområde 1 ydes tilskuddene direkte til Det Europæiske Kontor for Mindre Anvendte Sprog og til centrene i Mercator-nettet.

Kommissionen indkalder forslag med henblik på at yde tilskud vedrørende programmets emneområde 2. Hvis støttemodtagere er anført med navns nævnelse i en budgetpost, kan Kommissionen dog yde sådanne tilskud uden en indkaldelse af forslag. Den yder ligeledes tilskud uden indkaldelse af forslag, hvis støttemodtagere er anført med navns nævnelse i budgettet og med de beløb, der er afsat til hver af dem, og det samlede beløb på budgetposten er fuldstændig fordelt på forhånd. I begge tilfælde finder alle andre krav i finansforordningen, dens gennemførelsesbestemmelser og retsgrundlaget anvendelse.

Foranstaltninger, der ydes støtte til i henhold til programmets emneområde 3, udvælges på grundlag af indkaldelser af forslag.

4. KARAKTERISTIKA FOR EVALUERINGEN AF TILSKUDS ANSØGNINGERNE

Ansøgningerne om driftstilskud evalueres under hensyn til:

- aktiviteternes kvalitet

- aktiviteternes europæiske merværdi

- aktiviteternes bæredygtighed

- aktiviteternes synlighed

- hvor repræsentative organerne er.

Tilskuddet tildeles på grundlag af et arbejdsprogram, som Europa-Kommissionen har godkendt.

5. FINANSIERING OG TILSKUDSBERETTIGEDE UDGIFTER

5.1 Under emneområde 1 omfatter de tilskudsberettigede udgifter for Det Europæiske Kontor for Mindre Anvendte Sprog og centrene i Mercator-nettet såvel driftsudgifter som udgifter, der er nødvendige for, at aktiviteterne kan gennemføres.

5.2 Tilskuddet til Det Europæiske Kontor for Mindre Anvendte Sprog og centrene i Mercator-nettet må ikke finansiere organernes samlede tilskudsberettigede udgifter i det kalenderår, for hvilket tilskuddet ydes: Organerne skal opnå samfinansiering af mindst 10 % af deres budgetter fra andre kilder end EF-kilder.

5.3 I henhold til artikel 113, stk. 2, i Rådets forordning (EF, Euratom) nr. 1605/2002 af 25. juni 2002 fraviges princippet om nedtrapning af de driftstilskud, der ydes til Det Europæiske Kontor for Mindre Anvendte Sprog og centrene i Mercator-nettet, i betragtning af at det er organer, der arbejder for virkeliggørelsen af et mål af generel europæisk interesse.

5.4 Under emneområde 2 tages der ved fastlæggelsen af driftstilskud kun hensyn til de driftsudgifter, der er nødvendige for en tilfredsstillende gennemførelse af det udvalgte organs normale aktiviteter, herunder personaleudgifter, generalomkostninger (leje, ejendomsudgifter, udstyr, kontorartikler, telekommunikation, porto osv.), udgifter til interne møder og udgifter til publikations-, oplysnings- og formidlingsvirksomhed.

5.5 Driftstilskud under emneområde 2 må ikke finansiere organets samlede tilskudsberettigede udgifter i det kalenderår, for hvilket tilskuddet ydes. Organerne under dette emneområde skal opnå samfinansiering af mindst 20 % af deres budgetter fra andre kilder end EF-kilder. Samfinansieringen kan delvis ydes i form af naturalydelser, på betingelse af at værdiansættelsen af ydelserne ikke overstiger hverken de faktiske omkostninger dokumenteret ved regnskabsbilag eller de generelt accepterede udgifter på det pågældende marked.

5.6 Det således ydede driftstilskud skal, hvis det fornyes, nedtrappes, jf. artikel 113, stk. 2, i Rådets forordning (EF, Euratom) nr. 1605/2002 af 25. juni 2002. Nedtrapningen anvendes fra det tredje år og fastsættes til 2,5 % pr. år. For at overholde denne regel, der gælder, uden at ovennævnte samfinansieringsregel tilsidesættes, skal EF-samfinansieringen, dvs. tilskuddet, i et givet regnskabsår være mindst 2,5 procentpoint mindre end EF-samfinansieringen, dvs. tilskuddet, i det foregående regnskabsår.

5.7 Tilskud under emneområde 3 i bilaget må højst dække 75 % af de tilskudsberettigede udgifter til den pågældende foranstaltning.

6. PROGRAMMETS FORVALTNING

Kommissionen kan på grundlag af en omkostnings-/effektivitetsanalyse beslutte at overdrage alle eller nogle forvaltningsopgaver i forbindelse med programmet til et gennemførelsesorgan, jf. artikel 55 i finansforordningen vedrørende De Europæiske Fællesskabers almindelige budget. Den kan også på grundlag af kontrakter om punktuelle tjenesteydelser benytte eksperter og enhver anden faglig og administrativ bistand, der ikke medfører udøvelse af offentlig myndighed. Den kan yderligere finansiere undersøgelser og tilrettelægge ekspertmøder, der letter iværksættelsen af programmet, og gennemføre foranstaltninger med henblik på oplysnings-, publikations- og formidlingsvirksomhed, der har direkte forbindelse med gennemførelsen af programmet.

7. KONTROL OG REVISION

7.1 Modtageren af et driftstilskud stiller al dokumentation for udgifter, der er afholdt i løbet af det år, hvor tilskuddet blev ydet, til rådighed for Kommissionen, herunder især kontrollerede regnskaber, i fem år fra den sidste udbetaling. Tilskudsmodtageren sørger for, at dokumentation, der eventuelt befinder sig hos partnere eller medlemmer, overdrages Kommissionen.

7.2 Kommissionen kan enten direkte ved hjælp af en af sine medarbejdere eller via et andet kvalificeret eksternt organ efter eget valg foretage en kontrol af anvendelsen af tilskuddet. Disse kontroller kan foretages i hele aftalens løbetid og i en periode på fem år fra dagen for betalingen af tilskuddets saldo. Resultaterne af disse kontroller kan føre til, at Kommissionen træffer beslutning om tilbagekrævning.

7.3 Kommissionens personale og eksterne personer, der har fået mandat fra Kommissionen, skal i det omfang, det er nødvendigt til udførelse af disse kontroller, have adgang bl.a. til modtagerens kontorlokaler, og til alle nødvendige oplysninger, herunder i elektronisk form.

7.4 Revisionsretten og Det Europæiske Kontor for Bekæmpelse af Svig (OLAF) har samme rettigheder som Kommissionen, bl.a. ret til adgang.

7.5 For at beskytte Fællesskabets finansielle interesser mod svig og andre uregelmæssigheder, bemyndiges Kommissionen til i overensstemmelse med Rådets forordning (EURATOM, EF) nr. 2185/96 [10] at foretage kontrol og undersøgelser på stedet i forbindelse med det her omhandlede program. Undersøgelserne gennemføres eventuelt af Det Europæiske Kontor for Bekæmpelse af Svig (OLAF) i overensstemmelse med Europa-Parlamentets og Rådets forordning (EF) nr. 1073/1999 [11].

[10] EFT L 292 af 15.11.1996, s. 2.

[11] EFT L 136 af 31.5.1999, s. 1.

FINANSIERINGSOVERSIGT

Politikområde: Uddannelse og kultur

Aktivitet: Kultur

Titel:

EF-handlingsprogram til fremme af organer, der er aktive på europæisk plan på kulturområdet

1. BUDGETPOST (nummer og betegnelse)

15.04.01.01 (ex A-3015) Det Europæiske Kontor for Mindre Anvendte Sprog og Mercator-nettet

15.04.01.02 (ex-A-3035) Bevarelse af de nazistiske koncentrationslejre som historisk minde

15.04.01.03 (ex-A-3042) Tilskud til organisationer af europæisk kulturel interesse

15.01.04.17 Tilskud til organisationer af europæisk kulturel interesse - udgifter til den administrative forvaltning.

2. SAMLEDE TAL

2.1 Samlet rammebevilling (del B): 30,920 mio. EUR som forpligtelsesbevilling

2.2 Gennemførelsesperiode:

2004-2008

2.3 Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud)

(jf. punkt 6.1.1)

>TABELPOSITION>

Mio. EUR (3 decimaler)

b) Teknisk og administrativ bistand og støtteudgifter (jf. punkt 6.1.2) [12]

[12] Midlerne er anslået ud fra den antagelse, at der oprettes et gennemførelsesorgan, og de fratrækkes de midler, der for øjeblikket tildeles under Kommissionens administrative udgifter.

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

2.4 Forenelighed med den finansielle programmering og de finansielle overslag

|X| Forslaget er foreneligt med den gældende finansielle programmering

| | Forslaget kræver omprogrammering af de relevante poster i de finansielle overslag

| | Omprogrammeringen kan betyde, at bestemmelserne i den interinstitutionelle aftale må tages i brug.

2.5 Virkninger for budgettets indtægtsside

|X| Ingen (vedrører tekniske aspekter ved en foranstaltnings gennemførelse)

| | Virkningerne er følgende:

3. BUDGETSPECIFIKATIONER

>TABELPOSITION>

NB: I denne form er foranstaltningen ny, men den ligger i forlængelse af EF-støtte, der i en anden form har eksisteret i flere år, og den har især til formål at give interventionerne et retsgrundlag. Det er de hidtidige budgetposter A-3015, A-3035 og A-3042, der er berørt.

4. RETSGRUNDLAG

Forslag til Rådets og Europa-Parlamentets afgørelse vedtaget af Kommissionen den ....

5. BESKRIVELSE OG BEGRUNDELSE

5.1 Behov for EU-foranstaltninger

5.1.1 Mål

Ifølge traktaten skal Den Europæiske Union arbejde hen imod en stadig snævrere sammenslutning mellem de europæiske folk og bidrage til, at medlemsstaternes kulturer kan udfolde sig, idet det respekterer den nationale og regionale mangfoldighed og samtidig fremhæver den fælles kulturarv. I Kommissionens hvidbog om nye styreformer slås der endvidere til lyd for, at borgerne skal deltage i alt fra udformningen til gennemførelsen af politikkerne, at civilsamfundet og de organisationer, der indgår i det, skal inddrages, og at de interesserede parter skal høres på en mere effektiv og åben måde, og i Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne kan bringes nærmere på det europæiske projekt og de europæiske institutioner. På kulturområdet fremhævede medlemsstaterne i Rådets resolution af 14. november 1991 om europæiske kulturelle net den betydningsfulde rolle, som net af kulturelle organisationer kan spille i det kulturelle samarbejde i Europa, og de var enige om at tilskynde til, at kulturelle organisationer i deres lande deltager aktivt i det ikke-statslige samarbejde på europæisk plan.

Via budgetposter i budgettets del A har der i en årrække været ydet støtte til fremme af organer, der er aktive på europæisk plan på kulturområdet: Konto A-3042 gør det muligt at yde støtte til driften af organisationer af europæisk kulturel interesse. Som opfølgning på Europa-Parlamentets beslutninger om regionale sprog og kulturer har EU desuden udviklet en indsats til fremme og bevarelse af den sproglige mangfoldighed i EU for at bevare sprogene som et element i Europas levende kulturarv, og siden 1982 er der via konto A-3015 ydet EU-støtte til et organ, der arbejder uden fortjeneste for øje, Det Europæiske Kontor for Mindre Anvendte Sprog, der er organiseret i et netværk af nationale udvalg, der er aktive i medlemsstaterne, og siden 1987 til oplysnings- og dokumentationsnettet Mercator. Endelig vedtog Europa-Parlamentet den 11. februar 1993 en beslutning om europæisk og international bevarelse af de tidligere nazistiske koncentrationslejre som historiske mindesmærker. For at bidrage til at bevare de vigtigste steder og arkiver i forbindelse med deportationer, som symboliseret ved mindesmærkerne ved de tidligere koncentrationslejre, og at bevare minderne om ofrene på stederne ydes der tilskud via konto A-3035. De forskellige tilskud er blevet ydet uden et retsgrundlag via budgetposter, der er opført under Kommissionens driftsudgifter til administration. Fra 2004 indføres der en kontoplan, der følger ABB-principperne, og denne støtte skal derfor have et korrekt retsgrundlag, således som Europa-Parlamentet, Rådet og Kommissionen er blevet enige om i forbindelse med vedtagelsen af den nye finansforordning.

Dette forslag, der har baggrund i nogle tekniske betragtninger, har således til formål at give et solidt retsgrundlag for driftstilskud, der ydes til:

- Det Europæiske Kontor for Mindre Anvendte Sprog og til oplysnings- og dokumentationsnettet Mercator.

- organisationer af europæisk kulturel interesse

- samt tilskud til indsatsen for at bevare de vigtigste steder og arkiver i forbindelse med deportationer.

5.1.2 Dispositioner, der er truffet på grundlag af forhåndsevalueringen

Forslaget beror især på, at der teknisk set er behov for et solidt retsgrundlag for de driftstilskud, der traditionelt er blevet ydet på dette område over budgettets del A, idet man på den måde imødekommer de tre institutioners fælles erklæring, der blev afgivet i forbindelse med vedtagelsen af den nye finansforordning.

I den eksterne evaluering af EF-støtten via konto A-3042 til organisationer af europæisk kulturel interesse, som er ved at være færdig, peges på nytten af tilskuddene på området som supplement til den kulturstøtte, der finansieres via Kultur 2000-programmet.

5.2 Indsatsområder og nærmere bestemmelser for støtten

Forslaget tager sigte på driftstilskud til organer, der er aktive på kulturområdet: dels Det Europæiske Kontor for Mindre Anvendte Sprog og oplysnings- og dokumentationsnettet Mercator, dels organisationer af europæisk kulturel interesse. Dermed supplerer det de andre eksisterende støtteformer under indsatsen på kultur- og sprogområdet under uddannelses- og kulturpolitikken, navnlig ved støtte, der ydes under kulturprogrammet eller Socrates- og Leonardo-programmerne.

Formålet med Det Europæiske Kontor for Mindre Anvendte Sprog og oplysnings- og dokumentationsnettet Mercator er henholdsvis at være repræsentant for og give oplysning til samfund for regionale sprog og mindretalssprog i Den Europæiske Union og at støtte forskning og oplysningsvirksomhed vedrørende lovgivning, undervisning og medier.

Organisationer af europæisk kulturel interesse er organisationer og netværk, der arbejder til gavn for den europæiske kultur og samarbejdet i kultursektoren, og som bidrager til udvikling af det kulturelle liv og kulturforvaltningen.

Det Europæiske Kontor for Mindre Anvendte Sprog og oplysnings- og dokumentationsnettet Mercator skal som følge af deres særlige karakter betragtes som organer, der forfølger et mål af almen europæisk interesse. Ved det årlige tilskud, der ydes til dem, fraviges princippet om, at driftstilskud skal nedtrappes. De øvrige driftstilskud, der ydes i henhold til programmet, overholder nedtrapningsprincippet.

Formålet med programmets tredje emneområde er at bevare de vigtigste steder og arkiver i forbindelse med deportationer, som symboliseret ved mindesmærkerne ved de tidligere koncentrationslejre, og at bevare minderne om ofrene på stederne. Her kommer støtten til udtryk som tilskud til foranstaltninger.

5.3 Gennemførelsesmetoder

Der er ved at blive gennemført en feasibilityundersøgelse vedrørende oprettelse af et gennemførelsesorgan, der skal bistå Kommissionen på uddannelses- og kulturområdet. Hvis Kommissionen på grundlag af en omkostnings-/effektivitetsanalyse beslutter at oprette et sådant gennemførelsesorgan, kan dette tilknyttes nogle af forvaltningsopgaverne i forbindelse med programmet, jf. artikel 55 i finansforordningen vedrørende De Europæiske Fællesskabers almindelige budget.

Denne mulighed behandles på det pågældende politikområdes overordnede plan, det er på det niveau, man kan vurdere en sådan fremgangsmådes konsekvenser for de ressourcer, der skal afsættes til forvaltningen af programmet i Kommissionen. Foreløbig arbejdes der ud fra, at der under programmet (via budgetposten vedrørende administrative udgifter sammenholdt med budgetposten vedrørende programmet) ydes driftstilskud til det planlagte gennemførelsesorgan.

6. FINANSIELLE VIRKNINGER

6.1 Samlede finansielle virkninger for budgettets del B (i hele programperioden)

6.1.1 Finansieringsstøtte

Mio. EUR (3 decimaler)

>TABELPOSITION>

6.2. Beregning af omkostningerne pr. foranstaltning i budgettets del B (hele programperioden)

Mio. EUR (3 decimaler)

>TABELPOSITION>

Det foreslåede beløb skal bl.a. muliggøre den årlige finansiering af tilskuddet til Det Europæiske Kontor for Mindre Anvendte Sprog og til oplysnings- og dokumentationsnettet Mercator ud fra en årlig stigning på 2 %.

7. VIRKNINGER FOR PERSONALERESSOURCER OG ADMINISTRATIONSUDGIFTER

Behovet for personaleressourcer og administrative ressourcer vil blive dækket af bevillinger ydet til det administrerende generaldirektorat i forbindelse med den årlige tildelingsprocedure.

7.1. Personalemæssige virkninger

Det drejer sig om eksisterende ressourcer

>TABELPOSITION>

7.2 Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode uden bistand fra et gennemførelsesorgan. Hvis man antager, at et gennemførelsesorgan yder bistand fra 2005, nedbringes de af Kommissionens interne midler, der afsættes til forvaltning af foranstaltningen, med et tilsvarende beløb (denne antagelse er indarbejdet i det samlede beløb nedenfor).

7.3 Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode uden bistand fra et gennemførelsesorgan. Hvis man antager, at et gennemførelsesorgan yder bistand fra 2005, nedbringes de af Kommissionens interne midler, der afsættes til forvaltning af foranstaltningen, med et tilsvarende beløb (denne antagelse er indarbejdet i det samlede beløb nedenfor).

(1) Det specificeres, hvilken udvalgstype der er tale om, og hvilken gruppe udvalget tilhører.

>TABELPOSITION>

8. RESULTATOPFØLGNING OG EVALUERING

8.1 Resultatopfølgningssystem

Bestemmelserne om evaluering af programmet findes i artikel 6 (midtvejsevaluering, behandling inden en eventuel beslutning om forlængelse af programmet, slutevaluering).

8.2 Hvordan og hvor ofte skal der evalueres?

Senest den 31. december 2007 forelægger Kommissionen Europa-Parlamentet og Rådet en rapport om gennemførelsen af dette program og fremsætter eventuelt forslag til ændringer med henblik på at videreføre eller indstille programmet. Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og overordnet set sammenhængende, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen (ud fra i hvor høj grad målene i artikel 1 og i bilaget er nået).

Europa-Parlamentet og Rådet afgør i overensstemmelse med traktaten, om programmet skal videreføres efter den 1. januar 2009. Inden Kommissionen fremsætter forslag herom, får den foretaget en ajourføring af den eksterne evaluering af programmet, og den tager hensyn til resultaterne af denne evaluering i forslaget.

Kommissionen forelægger senest den 31. december 2009 Europa-Parlamentet og Rådet en rapport om gennemførelsen af dette program. I rapporten beskrives bl.a. resultaterne af den eksterne evaluering og de resultater, som modtagerne har opnået, navnlig med hensyn til effektiviteten (enkeltvis og tilsammen) af de foranstaltninger, støttemodtagerne har gennemført, for så vidt angår gennemførelsen af de mål, der er fastsat i artikel 1 og i bilaget.

9. FORHOLDSREGLER MOD SVIG

I samtlige kontrakter, aftaler og retlige forpligtelser, der indgås mellem Kommissionen og tilskudsmodtagerne, er det bestemt, at Kommissionen og Revisionsretten kan foretage en kontrol på stedet hos den direkte tilskudsmodtager, og at der i op til fem år efter kontraktperiodens ophør kan forlanges dokumentation for udgifter, der er afholdt som led i disse kontrakter, aftaler og retlige forpligtelser. Tilskudsmodtagerne har pligt til at fremlægge en rapport og et regnskab, som analyseres med hensyn til indhold og udgifternes støtteberettigelse. Analysen afhænger af genstanden for fællesskabsfinansieringen og tager hensyn til de kontraktlige forpligtelser og principperne om sund økonomisk og finansiel forvaltning.

Som bilag til finansieringsaftalerne findes administrative og finansielle oplysninger, der bl.a. har til formål at præcisere, hvilke udgifter der er tilskudsberettigede i henhold til aftalerne. Kontrol og revision af de støttede projekter (samt evaluering i forbindelse med udvælgelsen) kan evt. lettes, ved at fællesskabsstøtten begrænses til kun at dække visse faktiske udgifter, der kan identificeres og kontrolleres i støttemodtagerens regnskab.